Geskiedkundige hotel maak sy deure weer oop
Thursday, 25 September 2014 18:16
Die geskiedkundige Premier Hotel op Cullinan, ‘n verklaarde nasionale gedenkwaardigheid, se deure het ná twee jaar weer oopgemaak.
Die lint-knip seremonie, om die hotel se opening amptelik te maak, was op 13 September. Plaaslike inwoner, Maudie Smit, een van die hotel-eienaars, se entoesiasme was die inspirasie vir dié heropening.
Soldate marsjeer verby die Cullinan Hotel in die Tweede Wêreld-oorlog toe troepe in dié dorp opgelei is
In Oktober gaan ‘n spa in dié hotel oopmaak. Die hotel gaan ook lidmaatskapkaarte beskikbaar stel met toegang tot die hotel, kroeg, gebeure en die opbou van lojaliteitspunte.
Die hotel in ongeveer 1908
Die hotel vandag
Die koöperatiewe vereniging van die diamantmyn het die hotel vanaf ongeveer 1907 bestuur tot die weermag dit vir die duur van die Tweede Wêreldoorlog by die myn gehuur het. In dié oorlog het die Suid-Afrikaanse Weermag die dorp en omgewing oorgeneem omdat die diamantmyn in die depressiejare toegemaak het.
Nichol’s Garage was toentertyd waar die hotel se parkeerarea vandag is. Nichol het ook ‘n huurmotor-diens van daar af bedryf
Ná ‘n aardskudding in die laat 1980’s is albei fasades van die hotel se tweede verdieping so beskadig dat dit verwyder moes word. Voor die hotel in 2007 na sy oorspronklike glorie gerestoureer is, het hy vir 20 jaar toe gestaan.